Starețul mănăstirii Cotmeana este cercetat pentru zece capete de acuzare, după ce a înjurat și bătut o familie întreagă, pe motiv că aceștia au ''îndrăznit'' să îi ceară banii de acatiste înapoi, scrie Digi24.

După ce starețul a fost pus sub control judiciar, acesta și-a vărsat năduful pe jurnaliști. ”Arză-te-ar focul și pe tine! (…) Băi, du-te în păcatele mele și lasă-mă în plata Domnului! Du-te la măturătoare, acolo, nu la mine! Cu mine n-aveți ce discuta cât voi mai sta în Argeș! (…) Taci odată! Nesimțito!”, le-a răspuns el jurnaliștilor care l-au întrebat de problemele cu legea.

Digi24 relatează că starețul a fost acuzat de o familie din Curtea de Argeș că le datorează 2.600 de lei și, în momentul în care aceștia și-au cerut banii înapoi, preotul i-ar fi agresat. Familia ar fi dat respectivii bani pentru ca al doilea copil al lor să vină pe lume sănătos, însă acesta s-a născut cu o malformație, motiv pentru care și-au cerut banii înapoi. Preotul nu numai că a refuzat să le returneze suma, ci i-ar fi și agresat pe mamă și pe bebelușul de o lună.

„Punerea în mișcare a acțiunii penale față de inculpatul Boiciuc Ioan, stareț al mănăstirii Cotmeana, Argeș, pentru nouă infracțiuni de purtare abuzivă și o infracțiune de distrugere. Inculpatul a fost audiat în prezența avocatului și nu a recunoscut nicio faptă”, a declarat Mihai Valentin, purtătorul de cuvânt al Parchetului de pe lângă Judecătoria Pitești.

Enoriașii sar în apărarea starețului, scrie Digi24. ”Are facultăți, două doctorate, două masterate, diplome de excelență, crucea patriarhală și este cel mai bun exorcist din Europa”, spune un credincios, în timp ce altul se întreabă retoric: ”De ce judecați un om doar după copertă și nu pătrundeți în esență? Coperta poate este puțin murdară, cu blesteme, cum spuneți dumneavoastră”.